Шуныһы ҡыҙыҡ, Мәскәүҙә бар милләт халыҡтары ла үҙҙәрен бик ышаныслы һәм иркен тота. Урамдарҙа йыш ҡына милли кейемдәрҙә ғорур йөрөгәндәрҙе осратырға тура килә. Ә халыҡ-ара байрамдарҙа кемдең кем икәнен, һәр ха­лыҡтың бәҫен, рухи, матди кимәлен асыҡ күреп була. Бер-береһе менән нисек берҙәм булыуҙары, бай милли кейемдәре, профес­сиональ ансамблдәрен кем­уҙар­ҙан тырышып күрһәтеүҙәренә иҫ китәрлек! Ә улар араһында башҡорттарҙың булмауы бигерәк үкенесле ине. Беҙ уларҙан бер еребеҙ менән дә кәм түгелбеҙ, тик бай халыҡ ижадыбыҙҙы матур итеп күрһәтеү генә етмәй. Шул мәсьәләләрҙе беҙ, “аҡ тирмәләр”, әлегә үҙ өҫтөбөҙгә алып, инде биш йыл тигәндәй тырышып, әүҙем эш алып барабыҙ. Әлбиттә, профессиональ кимәлдә үҫешкән “Алтынай” бейеү ансамбле, “Заман” этно-төркөмө лә үҙ өлкәләрендә ҙур эш башҡара. “Илһам” театры бик әүҙем эшләп килә. “Шоңҡар” бейеү студияһы барлыҡҡа килде. Тик Мәскәүҙә 12 меңдән ашыу башҡорт өсөн был төркөмдәр бик аҙ. Тағы ла шуныһын күҙ уңынан сығарырға ярамай: ижад емештәренең, ойошторған сараларҙың сифаты бик юғары кимәлдә булырға тейеш, сөнки шуларҙы ҡарап милләтебеҙгә баһа бирәсәктәр. Шуны ла әйтер инем: аҙаҡҡы йылдарҙа беҙ ойошторған сараларҙа ҡатнашып, ярҙам итергә теләгән артистарыбыҙ, яҙыусы­ларыбыҙ һаны күбәйҙе. Был яңы ижади бәйләнеш Мәскәү башҡорттары тормошо өсөн бик ҙур әһәмиәткә эйә. Беренсенән, күренекле ижад кешеләренең беҙҙең үҙаллы, үҙ көсө менән тырышып эшләп килгән әүҙемселәргә, етәкселәргә ҙур рухи ярҙамы, сөнки Өфөләге мәҙәниәт, йәмәғәтселек менән бәйләнеш тоторға тейешле кешеләребеҙҙең беҙгә әлегә иғтибары етеңкерәмәй. Икенсенән, күре­некле ижад кешеләребеҙ үҙҙәре лә Мәс­кәүгә килеп, алып барған эштәре менән таныштыра. Яҙыусыларҙан Лариса Абдуллина, Гөлназ Ҡотоева, Таңсулпан Ға­ри­поваларға, йырсыларҙан Ирек Ноғомановҡа, Илдар Жамаловҡа бик ҙур рәхмәт!